קארוי קרפטי

קארוי קרפטי (במקור קלנר, בהונגרית: Kárpáti Károly; 2 ביולי 1906 – 23 בספטמבר 1996) היה ספורטאי יהודי-הונגרי. אלוף אולימפי (ברלין 1936), פעמיים אלוף אירופה (1930 ו-1935) ו-7 פעמים אלוף הונגריה בהיאבקות, מאמן ומחנך. בגלל היותו יהודי ניצחונו אז את המועמד הגרמני, וולפגנג ארל, במשחקים שאורגנו על ידי המשטר הנאציונל-סוציאליסטי הגזעני בגרמניה קיבל משמעות מיוחדת.

==קורות חיים==
נולד כקארוי (קרול) קלנר ב-2 ביולי 1906 במשפחה של חוואים יהודים בעיר אגר. הוא היה החמישי מבין שמונה ילדים. גדל בסאבולץ' ומגיל 13 בעיירה נאג'קאלו המוכרת בקרב היהודים כ"קאליב". נמוך בקומתו, לפי עצת רופא התחיל לעסוק מנעוריו בספורט. את דרכו הספורטיבית התחיל במסגרת מועדון השחייה של דברצן בקפיצה למים אך לאחר מכן עשה הסבה והגיע במהרה להישגים מרשימים בתחום היאבקות. הדירה שבה התגורר בדברצן נמצאה בבניין שבו שכן אולם ההיאבקות של איגוד ההתעמלות של דברצן. כמנהג אותם הימים אצל בני מיעוטים רבים בהונגריה, ובמיוחד אצל יהודים וגרמנים, שינה את שם משפחתו משם בעל צליל גרמני לשם משפחה הונגרי נפוץ - קרפטי.

==פעילותו בספורט התחרותי==
קארוי קרפטי הצטיין בנעוריו בהיאבקות - במשקל קל ונוצה - בשני מקצועות - רומית-יוונית וחופשית גם יחד והיה למעשה המתאבק שביסס את תחום ההיאבקות החופשית בהונגריה. בין השנים 1927–1936 היה 19 פעמים חבר בנבחרת ההונגרית להיאבקות לאחר שכבר בשנת 1925, בגיל 19, היה לאלוף הונגריה בתחרות הלאומית לנוער.
בשנים 1925–1926 היה חבר במועדון הספורט DTE מדברצן ואחר כך, בשנים 1926–1936, במועדון UTE (Ujpesti Torna Egylet) באויפשט.

===אליפויות אירופה===
בשנים 1930 ו-1935 זכה במדליית זהב באליפויות אירופה, בשנת 1927 זכה במדליית כסף ובשנים 1930 ו-1934 זכה במדליות ארד באליפויות אירופה.

===המשחקים האולימפיים===
באולימפיאדת אמסטרדם (1928) סיים במקום רביעי את התחרות בהיאבקות יוונית-רומית במשקל נוצה. באולימפיאדת לוס אנג'לס (1932) זכה במדליית זהב בהיאבקות חופשי במשקל קל (עד 66 ק"ג) ובאולימפיאדת ברלין (1936) זכה במדליית זהב בהיאבקות חופשית, במשקל קל לאחר שניצח את האלוף הגרמני וולפגנג ארל. לאחר המשחקים עזב את הספורט התחרותי ונמנה עם סגל המורים של הגימנסיה הריאלית היהודית בעיר דברצן.

בשנת 1937 עבר את הבחינות לתעודת הוראה בבית הספר הגבוה לחנוך גופני FT בבודפשט (כיום האוניברסיטה ע"ש איגנץ זמלווייס לחינוך גופני).

==ימי השואה ==
עד שנת 1943, בגלל היותו אלוף אולימפי, היה קרפטי פטור מלהישלח למחנות עבודת כפייה שיועדו ליהודים בתקופת הרדיפות שבימי מלחמת העולם השנייה. בתחילת שנות ה-40 עוד היה מורה בגימנסיה היהודית הריאלית בדברצן יחד עם כמה מורים אחרים ידועי שם כמו משה אליהו (לאסלו) גונדה ארנה גרוס לימים שותפו של משה אישביתי מנהיים לחיבור המילון העברי הונגרי והונגרי עברי ועוד. לאחר מכן המדיניות נגד היהודים החריפה ואף הוא נשלח למחנות כאלה בשטח אוקראינה הכבושה, לפי מקורות מסוימים - גם בנדבורנה. בהמשך הצליח להסתתר ביערות באנקי ובמקומות מסתור בפשט.

==אחרי המלחמה==
קברם של קארוי קרפטי ושל אשתו ב[[בית הקברות היהודי ברחוב קוזמה בבודפשט|טקסט=]]
אחרי המלחמה היה מורה לחינוך גופני בגימנסיה ע"ש מדאץ' בבודפשט. בין השנים 1953–1949 גם לימד שם בבית הספר הגבוה לחנוך גופני FT.

במשך שנים רבות היה מאמן של מתאבקים הונגרים, לרבות מאמן אולימפי. בין תלמידיו היו האלופים האולימפיים בהיאבקות יוונית-רומית אימרה הודוש ומיקלוש סילוואשי. משנת 1945 ועד מותו היה חבר בוועד האולימפי ההונגרי.

ב-1953 הקים מחלקת היאבקות במסגרת המועדון "הונווד בודפשט" וכמאמן ליווה את המשלחת ההונגרית לאולימפיאדת הלסינקי. אימן במסגרת מועדון הונבד עד 1967.

משנת 1954 קיבל מינוי כשופט בינלאומי בתחרויות היאבקות. כתב שישה ספרים על ספורט ההיאבקות .

נפטר בבודפשט ב-23 בספטמבר 1996, בגיל 90, חמש שנים אחרי מות אשתו, ונקבר לידה בבית העלמין היהודי ברחוב קוזמה בבודפשט.

==מחוות כבוד==
*בשנת 1982 יושב ראש הוועד האולימפי הבינלאומי, חואן אנטוניו סמראנש העניק לקרפטי מדליית ארד של המסדר האולימפי על מפעל חייו בתחום הפצת החינוך הגופני בקרב הנוער.
*בשנת 1985 נבחר כחבר ביד לאיש הספורט היהודי.
*בגן האוניברסיטה לחינוך גופני ע"ש איגנץ זמלווייס בבודפשט הוקם בשנת 1994 לוח זיכרון על-יד עץ ששתל בערוב ימיו

==ספרים==
*(עם ד"ר שנדור שרקדי) A ferde cipősaroktól a görbe hátig
("מעקב נעל לא ישיר לגב עקום")
(בודפשט, 1941) - ספר על מכניקת הגוף והתעמלות מתקנת
* Görög-római és szabadbirkózás (בודפשט, 1949)
("היאבקות יוונית רומית והיאבקות חופשית")
* Az aranyérem két oldala. Visszaemlékezések (בודפשט, 1962)
("שני צידי מדליית הזהב. זכרונות")
* Az idő sodrában. Sportról, olimpiáról, munkáról, életről, békéről (בודפשט, 1985)
("עם חלוף הזמן: על ספורט, אולימפיאדה, עבודה, חיים, שלום")

==מקורות==
<div style="direction: ltr;">
* [http://www.ou.org/publications/ja/5761spring/karpati.pdf Slomovits Sándor] -, The Great Karpati - in Jewish Action Magazine of the Orthodox Union 5761, spring 2001
</div>

==לקריאה נוספת==
<div style="direction: ltr;">
* PaulTaylor Jews and the Olympic Games: The Clash Between Sport and Politics; with a Complete Review of Jewish Olympic Medallists Sussex Academic Press,2004
</div>

==קישורים חיצוניים==

* [https://web.archive.org/web/20021031001039/http://www.webspawner.com/users/birkozas/karpatikaroly.html קרפטי באתר על מתאבקים הונגרים, כולל תמונות]
* [http://www.nemzetisport.hu/cikk.php?cikk=26990 כתבה בעיתון הספורט ההונגרי "נמזטי שפורט", 2003]
* [http://www.jewishsports.net/BioPages/KarolyKarpati.htm קרפטי באתר ההנצחה לספורטאים יהודים]
* [http://www.jewsinsports.org/Olympics.asp?sport=olympics&ID=45 אתר על יהודים בספורט]
* [http://www.the-sports.org/free-style-wrestling-karpati-karoly-results-identity-s21-c2-b4-o4-w39873.html אתר ענף ההיאבקות הונגרי]
* [https://web.archive.org/web/20130729150928/http://klinda.site.aplus.net/mbsz/id63.html מאמר מאת בלה פסטבאום באתר פדרציית ההיאבקות ההונגרית]
* 
* 
* [https://index.hu/sport/alapvonal/2020/02/22/karpati_karoly_szabadfogas_olimpiai_arany_1936/ Egy magyar zsido birkozo rontotta el Hitler unnepet Ághassy Attila 22/2/2020] באתר הספורט ההונגרי Alapvonal

==הערות שוליים==

קטגוריה:מתאבקים יהודים
קטגוריה:ספורטאים יהודים בשואה
קטגוריה:אלופים אולימפיים: היאבקות
קטגוריה:אלופים אולימפיים יהודים
קטגוריה:מתאבקים בסגנון חופשי
קטגוריה:משתתפים יהודים באולימפיאדת אמסטרדם (1928)
קטגוריה:משתתפים יהודים באולימפיאדת לוס אנג'לס (1932)
קטגוריה:משתתפים יהודים באולימפיאדת ברלין (1936)
קטגוריה:מעוטרי המסדר האולימפי
קטגוריה:חברי היכל התהילה של הספורטאים היהודים: הונגרים
קטגוריה:אלופים אולימפיים מהונגריה
קטגוריה:ספורטאים אולימפיים יהודים הונגרים
קטגוריה:ניצולי השואה
קטגוריה:אגר (עיר): אישים
קטגוריה:הונגרים שנולדו ב-1906
קטגוריה:הונגרים שנפטרו ב-1996